Paprastoji medlieva

Paprastoji medlieva (Amelanchier ovalis) – erškėtinių (Rosaceae) šeimos augalas. Natūraliai auga pietų, vakarų Europoje, Kaukaze, Artimuosiuose Rytuose.

Tai daugiametis 1-4 m aukščio krūmas. Lapai tamsiai žali, kiaušiniški, dantytais kraštais. Žiedai balti, susitelkę į kekes po 6-12. Žydi gegužės mėnesį. Vaisiai – melsvai juodos, sultingos, saldžios, ovališkos uogos, kurios sunoksta liepos mėnesį. Jos tinkamos valgymui, naudojamos kulinarijoje.

Lietuvoje paprastoji medlieva auginama soduose, skveruose, parkuose.

Augalo lapai, žievė, o ypač vaisiai turi vaistinių savybių. Uogų sultimis gydomi virškinimo sutrikimai, skalaujama ryklė peršalus, sergant dantų uždegimais.

 Etimologija 
Žodis medlievà (medleva, mẽdievė), paimtas iš Žemaitijoje vartoto žodžio šaltekšniui pavadinti, ir reiškia mẽdės (t. y., „miško“) íeva (nes šaltekšnis giminiškas ievai, panašių juodų nuodingų uogų). Botanikams pritaikant žodį augalui Amelanchier, matyt, perinterpretuotas kaip medaũs íeva, nes augalas medingas. Šnekamojoje kalboje dar žinoma kaip ameliánkis (ameliankė) – pagal taksoną Amelanchier, kuris – iš . Šis žodis prancūzų kalboje minimas nuo XVI a. (dar vartotas aronijai pavadinti) ir kildinamas iš Provanso tarmių amelanco, *amélanche, šis – kaip spėjama, iš galų *aball-inca (‘obuolėlis’).

 Šaltiniai 

Kategorija:Erškėtiniai
Kategorija:Medžiai ir krūmai
Kategorija:Vaistiniai augalai
Kategorija:Uogos